贈蕭鍊師
作者：許渾
朝代：唐

paragraphs: 曾試昭陽曲，瑤齋帝自臨。
紅珠絡繡帽，翠鈿束羅襟。
雙闕胡塵起，千門宿露陰。
出宮迷國步，回駕軫皇心。
桂殿春空晚，椒房夜自深。
急宣求故劒，冥契得遺簪。
暗記神仙傳，潛封女史箴。
壺中知日永，掌上畏年侵。
莫比班家扇，寧同卓氏琴。
雲車辭鳳輦，羽帔別鴛衾。
網斷魚遊藻，籠開鶴戲林。
洛煙浮碧漢，嵩月上丹岑。
露草爭三秀，風篁共八音。
吹笙延鶴舞，敲磬引龍吟。
旄節纖腰舉，霞杯皓腕斟。
還磨照寶鏡，猶插辟寒金。
東海人情變，南山聖壽沈。
朱顏常似渥，綠髪已如尋。
養氣齊生死，留形盡古今。
更求應不見，雞犬日駸駸。